一個細路喺度溫書；佢可能會將部份嘅知識記住一世。
**長期記憶**（粵拼：coeng4 kei4 gei3 jik1；英文：**long-term memory**）係一個心靈（mind）將極大量嘅訊息儲起、而且可能儲成世嘅能力：感官記憶同短期記憶都係維持唔到好耐嘅－感官記憶喺 1 秒之內會消逝，而短期記憶頂嗮櫳都係維持到一兩分鐘；但由日常生活嘅觀察都知，人同多種動物都有能力將啲訊息記住成幾年甚至幾十年嘅時間；例：喺短期記憶入面記住嘅 7 位數字好多時幾秒經已唔記得咗，但一個記喺長期記憶入面嘅重要訊息－好似係屋企人或者好朋友嘅電話號碼－就閒閒地可以維持到成幾個月嘅時間。

神經研究
----

一個人腦嘅立體想像圖；紅色嗰嚿就係海馬體。
長期記憶喺神經機制上獨立於短期記憶，而呢個諗法有神經科學方面對證據支撐：一份喺 1993 年做嘅研究就發現，如果擺一隻正常嘅大家鼠喺一個籠入面，而個籠嘅地板會電佢嘅話，隻大家鼠好快會學識驚個籠，而且會將呢個訊息記住起碼 24 個鐘頭；另一方面嘅實驗顯示，個腦嘅杏仁核（amygdala）受損嘅大家鼠唔曉俾反應，而且 24 個鐘頭之後都唔識俾反應；而個腦嘅海馬體（hippocampus；一個主要由灰質組成嘅腦區）受損嘅大家鼠曉即場俾反應，但 24 個鐘頭之後就唔記得咗要驚個籠－噉即係話，海馬體受損會令到隻大家鼠保持到短期記憶，但喪失長期記憶嘅能力，表示咗個腦係分別噉處理短期記憶同長期記憶嘅。類似嘅研究喺人類嘅身上都有做過，而且結果同樣顯示腦係分開噉處理短期記憶同長期記憶嘅。

長期記憶涉及多個腦區，源於個腦曉得根據手上嘅訊息永久噉改變自身內部嘅神經連繫。正如頭先提到，海馬體喺長期記憶機制當中扮演咗重要嘅角色：海馬體呢個腦區對新長期記憶嘅**產生**嚟講不可或缺，但似乎本身唔會儲長期記憶－研究顯示，海馬體受損會搞到隻動物學唔到新嘅長期記憶，但係舊有嘅長期記憶唔會點受影響。除咗噉，亦有證據顯示，海馬體有幫手提取情緒性嘅長期記憶。

研究顯示，長期記憶同短期記憶喺編碼（coding）方式上都有差異。短期記憶主要係以聲嘅型式短暫噉記住啲訊息嘅，而長期記憶主要用*語義*（semantics）記：一份喺 1966 年做嘅研究發現，如果要啲受試者回想 20 分鐘前見過嘅一柞字，佢哋最有可能撈亂嘅係一啲字型同讀音未必似，但意思上相似嘅字，例如如果 20 分鐘前睇過嗰柞字當中有「huge」呢個字（英文「巨大」噉解），受試者成日會錯誤噉答返讀音同字型唔似、但意思似嘅「enormous」或者「gigantic」等嘅字（兩者都係「巨大」噉解）－一般認為，呢個結果表示受試者記住咗件訊息嘅意思，但冇記住聲同字型。

記憶鞏固
----

內文：記憶鞏固
記憶鞏固（memory consolidation）係個腦將攞到手嘅訊息轉化做長期記憶嘅一啲過程，涉及所謂嘅長期增強作用（long-term potentiation）同埋長期抑制作用（long-term depression）－長期記憶嘅產生會令到個腦某幾粒神經細胞之間嘅相互連結變強或者變弱。舉個例說明：諗返頭先大家鼠學識驚個籠嗰個例子，隻大家鼠個腦入面有一柞神經細胞代表咗隻佢對「籠」呢個物體嘅認識，又有一柞神經細胞代表咗佢對「電擊」呢樣嘢嘅認識，而當隻大家鼠經歷過幾次「一俾人擺入個籠度就會俾個籠電到」之後，佢個腦嗰兩柞神經細胞之間就會產生連繫，令佢下次再見到個籠嗰陣時就諗起「電擊」（代表「電擊」嗰柞神經細胞受啟動），而「電擊」又會啟動處理「預測會有痛楚」嘅神經細胞，就會令到隻大家鼠覺得驚。

除咗長期增強作用同長期抑制作用之外，個腦仲有第啲機制產生長期記憶。

短期記憶同長期記憶之間嘅互動模型；喺短期記憶入面嘅訊息當中有啲會經過鞏固嘅過程進入長期記憶。

### 記憶再鞏固

內文：記憶再鞏固
記憶再鞏固（memory reconsolidation）係指將由長期記憶提取咗去短期記憶嘅訊息再鞏固返入去長期記憶嗰度嘅過程。廿世紀嘅心理學界同神經科學界普遍認為，當啲訊息鞏固咗做長期記憶之後就會大致上維持穩定，頂櫳都衹不過係會隨時間衰變嘅啫，但廿一世紀初嘅研究開始挑戰呢個諗法：首先，一個長期記憶嘅內容可能會隨時間演變－即係所謂嘅記憶誤差現象（睇下面）；除咗噉，提取一個舊有嘅長期記憶會令到嗰個記憶變得唔穩定，而且個腦用完呢個記憶之後，仲要再做一次鞏固嚟將佢入返落去長期記憶嗰度（再鞏固）－如果唔係，隻動物就好有可能會唔記得嗰個記憶。

舉個例說明，有多份實驗都試過叫受試動物做作業回想返一啲舊有嘅長期記憶，跟手個研究者會喺個作業完之前打一啲*蛋白合成抑制劑*（protein synthesis inhibitors）落啲動物身上，抑制佢哋腦嘅蛋白質合成（產生長期記憶涉及個腦啲神經細胞做蛋白質合成），呢啲研究發現，啲動物打後會因為呢個操作而喪失回想咗嗰個長期記憶－呢個實驗證據確立咗記憶再鞏固嘅概念。

外顯定內隱
-----

一班人喺度競走；人有能力記住一啲自動化嘅知識（例如係點行路），令佢哋曉自動化噉、唔使諗都能夠做出某啲動作。
加拿大心理學家莊·羅伯特·安德遜（John Robert Anderson）喺 1976 年提議將長期記憶分為外顯同內隱兩大類：

### 外顯記憶

內文：外顯記憶
外顯記憶（declarative memory，或者 explicit memory）係指有意識、（喺識講嘢嘅人當中）有得用口頭報告返出嚟嘅記憶。外顯記憶有得細分做語義記憶（semantic memory）同情節記憶（episodic memory）兩種。語義記憶係指一啲唔受時間地點影響嘅記憶，例如係一個人對數理事實嘅記憶（「我記得進化論講嘅係乜乜乜」）；而情節記憶就係指一啲會掕住時間地點嘅記憶，例如係一個人對某件發生喺某個時空嘅事嘅記憶（「我記得阿爸今朝臨出門口之前講過，話佢今晚會夜啲返屋企」）。神經科學實驗顯示，兩種外顯記憶所涉及嘅腦區有重疊但唔係完全一樣。

兩種外顯記憶對人嚟講都好緊要：語義記憶對人各方面嘅學習嚟講不可或缺，有佢一個人先至能夠記住同運用各種嘅知識；而情節記憶就令到人曉同人相處（「我記得呢個人之前喺邊年邊月幫過我，係一個信得過嘅人；而嗰個人之前喺邊年邊月呃過我，唔好再信佢」），而且仲係一個人嘅人格嘅基礎－情節記憶令到一個人具有自傳式記憶（autobiographic memory），能夠記得（例如）佢嘅初吻、第一日返學發生嘅事、以及係同伴侶喺邊度邂逅呀噉。

### 內隱記憶

內文：內隱記憶
內隱記憶（procedural memory，或者 implicit memory）係指啲無意識嘅記憶，一個人嘅行為會受內隱記憶影響，但佢唔會有能力口頭噉將啲內隱記憶報告返出嚟。

舉個例說明，有份研究噉樣做：研究者搵咗一班人返嚟做受試者，呢班人當中一部份係小腦（cerebellum）有病變嘅，並且教班受試者做一啲講求反應快嘅作業；結果發現，小腦健全嘅受試者一路做呢啲作業，表現會隨住學習而變好（反應時間變到愈嚟愈快），而相比之下，小腦有病變嘅病人喺口頭答啲有關嗰柞作業嘅問題嗰陣，同健全嘅受試者冇分別，但當要佢落手做嗰陣，就做極表現都唔會變好。呢類嘅研究表示咗：

1. 喺一個人學做某一啲作業嗰時，佢會學到一啲口頭報告唔到出嚟嘅知識；
2. 呢啲知識對於成功噉做嗰啲作業嚟講好緊要；
3. 學呢啲無意識嘅知識所涉及嘅腦區同學外顯知識所涉及嘅唔一樣，當中小腦喺學內隱知識上擔當咗重要嘅角色。

內隱記憶係高度自動化嘅：當一個人記起內隱記憶嗰陣，佢個身體基本上實會自動噉將啲記憶轉化做相應嘅動作，所以個人好難有意識噉控制或者回想佢嘅內隱記憶。好似係行路、綁鞋帶、同埋打機嗰陣嘅反應都涉及咗內隱記憶。

編碼方式
----

研究顯示，長期記憶同短期記憶喺編碼（coding）方式上都有差異。短期記憶主要係以聲嘅型式短暫噉記住啲資訊嘅，而長期記憶主要用**語義**（semantics）記：一份喺 1966 年做嘅研究發現，如果要啲受試者回想 20 分鐘前見過嘅一柞字，佢哋最有可能撈亂嘅係一啲字型同讀音未必似，但意思上相似嘅字，例如如果 20 分鐘前睇過嗰柞字當中有 **huge** 呢個字（英文「巨大」噉解），受試者成日會錯誤噉答返讀音同字型唔似、但意思似嘅 **enormous** 或者 **gigantic** 等嘅字（兩者都係「巨大」噉解）－表示長期記憶記住咗件資訊嘅意思，但冇記住聲同字型。

睇埋
--

* 短期記憶
* 聯想式記憶

攷
-

1. 1 2  Izquierdo, I. Medina, J. H. Izquierdo, L. A. Barros, D. M. de Souza, M. M. & e Souza, T. M. (1998). Short-and long-term memory are differentially regulated by monoaminergic systems in the rat brain. *Neurobiology of learning and memory*, 69(3), 219-224.
2. 1 2  Kim, J. J. Rison, R. A. & Fanselow, M. S. (1993). Effects of amygdala, hippocampus, and periaqueductal gray lesions on short-and long-term contextual fear. *Behavioral neuroscience*, 107(6), 1093.
3. ↑  Alberini, C. M. (2009). Transcription factors in long-term memory and synaptic plasticity. *Physiological reviews*, 89(1), 121-145.
4. ↑  Long Term Memories May Not Be Stored In Synapses Afterall 互聯網檔案館嘅歸檔，歸檔日期2017年8月8號，.. *IFLScience!*.
5. ↑  Scoville W.B.; Milner B. (1957). "Loss of Recent Memory After Bilateral Hippocampal Lesions". *Journal of Neurology, Neurosurgery, and Psychiatry*. 20 (1): 11–21.
6. ↑  Zola-Morgan, S. M. & Squire, L. R. (1990). The primate hippocampal formation: evidence for a time-limited role in memory storage. *Science*, 250(4978), 288-290.
7. ↑  Addis, D. R. Moscovitch, M. Crawley, A. P. & McAndrews, M. P. (2004). Recollective qualities modulate hippocampal activation during autobiographical memory retrieval. *Hippocampus*, 14(6), 752-762.
8. ↑  Baddeley, A.D. (1966). "The influence of acoustic and semantic similarity on long-term memory for word sequences". *Quart. J. Exp. Psychol*. 18 (4): 302–9.
9. ↑  Tronson, N. C.; Taylor, J. R. (2007). "Molecular mechanisms of memory reconsolidation". *Nature Reviews Neuroscience*. 8 (4): 262–275.
10. 1 2  Dudai, Y. (2004). "The Neurobiology of Consolidations, Or, How Stable is the Engram?". *Annual Review of Psychology*. 55: 51–86.
11. ↑  LeDoux J.E. (2007) *Consolidation: Challenging the traditional view*. In: Roediger, H.L. Dudai, Y. and Fitzpatrick S.M. eds. Science of Memory: Concepts. New York: Oxford University Press, pp. 171–175.
12. ↑  Lee, J. L. (2008). Memory reconsolidation mediates the strengthening of memories by additional learning. *Nature neuroscience*, 11(11), 1264.
13. ↑  Sara S.J. (2000). "Retrieval and reconsolidation: toward a neurobiology of remembering". *Learning and Memory*. 7 (2): 73–84.
14. ↑  Dudai Y (2006). "Reconsolidation: the advantage of being refocused". *Current Opinion in Neurobiology*. 16 (2): 174–178.
15. ↑  Anderson, John R. (1976). *Language, memory, and thought*. Hillsdale, NJ: L. Erlbaum Associates.
16. ↑  Explicit Memory. *BrainHQ*.
17. 1 2  Byrne, J. H. (2017). *Learning and memory: a comprehensive reference*. Academic Press.
18. ↑  Wiggs, C. L. Weisberg, J. & Martin, A. (1998). Neural correlates of semantic and episodic memory retrieval. *Neuropsychologia*, 37(1), 103-118.
19. ↑  Procedural Memory: Definition and Examples. *LIVESCIENCE*.
20. 1 2  Mochizuki-Kawai, H. (2008). Neural basis of procedural memory. *Brain and nerve= Shinkei kenkyu no shinpo*, 60(7), 825-832.
21. ↑  Molinari, M. Leggio, M. G. Solida, A. Ciorra, R. Misciagna, S. Silveri, M. C. & Petrosini, L. (1997). Cerebellum and procedural learning: evidence from focal cerebellar lesions. *Brain: a journal of neurology*, 120(10), 1753-1762.
22. ↑  Schacter, Daniel L; Gilbert, Daniel T; Wegner, Daniel M (2010). *Implicit Memory and Explicit Memory*. Psychology. New York: Worth Publishers. p. 238.
23. ↑  Baddeley, A.D. (1966). "The influence of acoustic and semantic similarity on long-term memory for word sequences". *Quart. J. Exp. Psychol*. 18 (4): 302–9.

| * 睇
* 傾
* 改
記憶 |
| --- |
| 入碼 · 儲藏 · 提取（回想 · 辨識） |
| 研究方法 | 習慣化 · 古典制約同操作制約 · 自由回想 · 系列位置實驗 · 神經造影 · 局部報告規範 · 記憶植入（商場盪失路技巧） |  |
| 記憶分類 | 

|  |  |
| --- | --- |
| 感官記憶 | 圖像記憶、回音記憶同觸覺記憶 · 特徵整合論 · 綁定問題 |
| 短期記憶 | 工作記憶 · 伯特里模型（語音循環 · 視覺空間畫板 · 雙重編碼理論） · 促發效應 · 神奇嘅數字：7±2 |
| 長期記憶 | 外顯記憶（情節記憶 · 語義記憶 · 自傳式記憶） · 記憶鞏固 · 內隱記憶（肌肉記憶） · 閃光燈記憶 |
| 拉雜類型 | 視覺記憶 · 空間記憶 · 聯想式記憶 · 死背 · 集體回憶 |

 |
| 遺忘 | 遺忘曲線 · 幼兒期失憶 · 記憶衰變 · 記憶干擾 · 提取引發遺忘 · 動機性遺忘 · 受壓抑記憶 · 脷尖現象 |
| 記憶障礙 | 失憶（順行性同逆行性 · 選擇性 · 創傷後（英文：Post-traumatic amnesia） · 短暫全部（英文：Transient global amnesia）） · 高沙可夫症候群 · 腦退化 · 柏金遜症 · 超憶症 |
| 記憶誤差 | 記憶偏誤 · 假記憶 · 潛抑記憶 · 選擇性留存 · 想像膨漲 · 錯誤資訊效應（英文：Misinformation effect） · 來源監察失誤（英文：Source-monitoring error） · 武器集中（英文：Weapon focus） · 曼德拉效應 |
| 記憶改善 | 記憶術 · 複誦 · 分塊 · 處理等級模型（有意義嘅學習（英文：Meaningful learning）） · 情感同記憶（記憶提升效應 · 情感衰退偏誤） · 超常記憶（英文：Exceptional memory） |
| 神經相關 | 記憶痕跡 · 海馬體 · 杏仁核 · 紋狀體 · 乳頭狀體 · 海伯理論 |
| 相關領域 | 認知科學 · 心理學（認知心理學） · 神經科學（認知神經科學） · 神經內科 |
| 拉雜相關 | 

|  |  |
| --- | --- |
| 認知功能 | 注意力 · 學習 · 知識 · 時間統覺 · 語義網絡 · 擴散激活模型 |
| 心理壓力 · 睏覺（慢波睡眠） · 資訊理論 · 記憶體 · 災難型遺忘 · 心靈上載 |

 |
| 記憶類 |